CELEX: 62008TN0195
Language: el
Date: 2008-05-30 00:00:00
Title: Υπόθεση T-195/08: Προσφυγή-αγωγή της 30ής Μαΐου 2008 — Antwerpse Bouwwerken κατά Επιτροπής

19.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/28
            
         Προσφυγή-αγωγή της 30ής Μαΐου 2008 — Antwerpse Bouwwerken κατά Επιτροπής
   (Υπόθεση T-195/08)
   (2008/C 183/52)
   Γλώσσα διαδικασίας: η ολλανδική
   Διάδικοι
   
      Προσφεύγουσα-ενάγουσα: Antwerpse Bouwwerken NV (Αμβέρσα, Βέλγιο) (εκπρόσωποι: J. Verbist, advocaat, και D. de Keuster, advocaat)
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της 29ης Απριλίου 2008, η οποία κοινοποιήθηκε από την Ευρωπαϊκή Επιτροπή με έγγραφο της 29ης Απριλίου 2008, που η προσφεύγουσα παρέλαβε στις 5 Μαΐου 2008, και με την οποία η Ευρωπαϊκή Επιτροπή ανακοίνωσε ότι η προσφεύγουσα δεν επελέγη ως υποψήφια, όπως η απόφαση αυτή συμπληρώθηκε με έγγραφο της Ευρωπαϊκής Επιτροπής της 6ης Μαΐου 2008, το οποίο η προσφεύγουσα παρέλαβε στις 8 Μαΐου 2008 και με το οποίο η Ευρωπαϊκή Επιτροπή γνωστοποίησε την αιτιολογία της απορριπτικής της αποφάσεως, και να ακυρώσει την από 23 Απριλίου 2008 απόφαση αναθέσεως η οποία κοινοποιήθηκε από την Ευρωπαϊκή Επιτροπή με έγγραφο της 15ης Μαΐου 2008 που η προσφεύγουσα παρέλαβε στις 16 Μαΐου 2008·
            
         
               —
            
            
               να αναγνωρίσει την εξωσυμβατική ευθύνη της Επιτροπής για τη ζημία της προσφεύγουσας η οποία θα καθοριστεί αργότερα·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα υπέβαλε προσφορά στο πλαίσιο του διαγωνισμού που η Επιτροπή προκήρυξε για την κατασκευή αίθουσας παραγωγής υλικών αναφοράς (1). Τελικά, η Επιτροπή δεν επέλεξε την προσφορά αυτή.
   Προς στήριξη της προσφυγής-αγωγής της, η προσφεύγουσα προβάλλει παράβαση του άρθρου 91 του κανονισμού 1605/2002 (2) και των άρθρων 122, 138 και 148 του κανονισμού 2342/2002 (3) σε συνδυασμό με τα άρθρα 2 και 28 της οδηγίας 2004/18/EΚ (4).
   Κατά την προσφεύγουσα, από τα πρακτικά αναθέσεως προκύπτει ότι η νικητήρια προσφορά δεν πληρούσε έναν ουσιώδη όρο της προκηρύξεως και ότι, κατά συνέπεια, έπρεπε να απορριφθεί η προσφορά, η οποία δεν πληρούσε τους όρους της προκηρύξεως. Η προσφεύγουσα θεωρεί ότι η παρέμβαση εκείνου που υπέβαλε τη νικητήρια προσφορά δεν ήταν απλώς διασάφηση της προσφοράς, αλλά επρόκειτο για συμπλήρωση που δεν επιτρεπόταν σε αυτό το σημείο της διαδικασίας.
   Περαιτέρω, η προσφεύγουσα ισχυρίζεται ότι η απόφαση αναθέσεως δεν συνάδει με την αρχή της διαφάνειας, καθόσον τα πρακτικά αξιολογήσεως, όπως κοινοποιήθηκαν στην προσφεύγουσα, σε ουσιώδη σημεία δεν μπορούσαν να διαβαστούν.
   
      (1)  B-Κίτρινο: Κατασκευή αίθουσας παραγωγής υλικών αναφοράς (2006/S 102-108785).
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).
   
      (3)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EΚ, Ευρατόμ) 1605/2002 του Συμβουλίου για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 357, σ. 1).
   
      (4)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών συνάψεως δημόσιων συμβάσεων έργων, προμηθειών και υπηρεσιών (ΕΕ L 134, σ. 114).